## Zakon o izmjenama i dopunama Zakona o osobnoj iskaznici

### NN 68/2013 (7.6.2013.), Zakon o izmjenama i dopunama Zakona o osobnoj iskaznici

HRVATSKI SABOR

1347

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O OSOBNOJ ISKAZNICI

Proglašavam Zakon o izmjenama i dopunama Zakona o osobnoj iskaznici, koji je Hrvatski sabor donio na sjednici 5. lipnja 2013. godine.

Klasa: 011-01/13-01/120

Urbroj: 71-05-03/1-13-2

Zagreb, 5. lipnja 2013.

Predsjednik

Republike Hrvatske

Ivo Josipović, v. r.

ZAKON

O IZMJENAMA I DOPUNAMA ZAKONA O OSOBNOJ ISKAZNICI

Članak 1.

U Zakonu o osobnoj iskaznici (»Narodne novine«, br. 11/02., 122/02. i 31/06.) u članku 3. stavak 2. mijenja se i glasi:

»Pravo na osobnu iskaznicu ima i osoba mlađa od 16 godina koja ima prebivalište u Republici Hrvatskoj.«.

Članak 2.

U članku 4. stavku 2. riječi: »27 godina« zamjenjuju se riječima: »21 godine«.

Članak 3.

U članku 5. stavku 1. točka 1. mijenja se i glasi:

»1. su se promijenili osobni podaci o njezinom osobnom imenu, osobnom identifikacijskom broju, spolu, datumu rođenja ili ako je promijenila prebivalište u Republici Hrvatskoj,«.

Iza točke 2. dodaje se nova točka 3. koja glasi:

»3. joj je istekao rok važenja,«.

Dosadašnja točka 3. postaje točka 4.

Članak 4.

U članku 7. stavku 2. iza riječi: »datuma rođenja,« dodaju se riječi: »osobnog identifikacijskoga broja (OIB),«.

Iza stavka 3. dodaje se stavak 4. koji glasi:

»Osobi čije se ime i prezime sastoji od više riječi, koje se zbog broja slova koja sadrže ne mogu ispisati u prostor za upis imena i prezimena, u obrazac osobne iskaznice upisat će se one riječi osobnog imena koje je osoba izjavom pred matičarom odredila za uporabu u pravnom prometu.«.

Članak 5.

Članak 10. mijenja se i glasi:

»Zahtjev za izdavanje osobne iskaznice osoba iz članka 3. stavka 1. ovoga Zakona podnosi osobno.

Ako maloljetna osoba starija od 16 godina koja podnosi zahtjev za izdavanje osobne iskaznice ne posjeduje javnu ispravu kojom se može provjeriti njezin identitet, prilikom podnošenja zahtjeva mora biti prisutan roditelj ili skrbnik koji će potvrditi identitet maloljetne osobe.

Zahtjev za izdavanje osobne iskaznice osobi iz članka 3. stavka 2. ovoga Zakona podnosi roditelj ili skrbnik.

Ako roditelji ne žive u obiteljskoj zajednici, zahtjev za izdavanje osobne iskaznice osobi iz članka 3. stavka 2. ovoga Zakona podnosi roditelj s kojim ta osoba živi na temelju odluke nadležnog tijela.«.

Članak 6.

Članak 11. mijenja se i glasi:

»Prilikom podnošenja zahtjeva za izdavanje osobne iskaznice prilaže se jedna fotografija propisane veličine koja vjerno prikazuje osobu koja podnosi zahtjev, bez pokrivala za glavu, te se daje na uvid ranije izdana osobna iskaznica ili druga javna isprava kojom se može provjeriti identitet podnositelja zahtjeva.

Iznimno od odredbe stavka 1. ovoga članka, od podnositelja zahtjeva za izdavanje osobne iskaznice može se uzeti fotografija na kojoj je fotografiran s pokrivalom za glavu, ako pokrivalo nosi radi vjerskih ili medicinskih razloga, pod uvjetom da pokrivalo ne prekriva obraze, bradu i čelo.

Nadležno tijelo dužno je ranije izdanu osobnu iskaznicu poništiti pri uručenju nove osobne iskaznice.

Maloljetna osoba starija od 12 godina mora biti osobno nazočna prilikom podnošenja zahtjeva za izdavanje osobne iskaznice, radi davanja otiska papilarnih linija i potpisa.«.

Članak 7.

U članku 12. iza stavka 2. dodaju se stavci 3., 4., 5. i 6. koji glase:

»Od osobe se uzima otisak papilarnih linija kažiprsta desne ruke.

Ako osoba nema kažiprsta, uzima se otisak srednjeg prsta ili nekog drugog prsta desne ruke, a ako osoba nema desne ruke uzima se otisak kažiprsta ili drugog prsta lijeve ruke.

Otisak papilarnih linija ne uzima se ako to zbog medicinskih razloga, koji nisu privremeni, nije moguće.

Otisak papilarnih linija i potpis ne uzima se od maloljetne osobe do navršene dvanaeste godine života.«.

Članak 8.

U članku 14. stavku 1. točki 3. riječi: »brisana iz evidencije prebivališta« zamjenjuju se riječima: »odjavljena po službenoj dužnosti iz zbirke podataka o prebivalištu i boravištu«.

Članak 9.

Naziv glave VI. mijenja se i glasi: »VI. PREKRŠAJNE ODREDBE«.

Članak 10.

U članku 23. stavku 1. točka 1. briše se.

Članak 11.

U članku 24. stavku 1. točke 2. i 4. brišu se.

Dosadašnja točka 3. postaje točka 2.

Članak 12.

Ministar unutarnjih poslova uskladit će, u roku od 30 dana od dana stupanja na snagu ovoga Zakona, Pravilnik o obrascima i evidenciji osobnih iskaznica (»Narodne novine«, br. 148/02. i 155/08.) s odredbama ovoga Zakona.

Članak 13.

Osobne iskaznice izdane prije stupanja na snagu ovoga Zakona ostaju u uporabi u skladu s rokovima na koje su izdane.

Članak 14.

Postupci rješavanja zahtjeva za izdavanje osobnih iskaznica započeti prije stupanja na snagu ovoga Zakona dovršit će se prema odredbama Zakona o osobnoj iskaznici (»Narodne novine«, br. 11/02., 122/02. i 31/06.).

Članak 15.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/13-01/103

Zagreb, 5. lipnja 2013.

HRVATSKI SABOR

Predsjednik

Hrvatskoga sabora

Josip Leko, v. r.

Zakon, NN 68/2013-1347
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)